Előterjesztés

a Közgyűlés részére

Tisztelt Közgyűlés!

Jelen előterjesztéssel lehetővé kívánjuk tenni, hogy a Budapest főváros területén végzett távhőszolgáltatásról szóló 66/2012.(IX. 28.) Főv. Kgy. rendelet módosításával megvalósulhasson a külön kezelt intézményeknek nyújtott távhőszolgáltatás kedvezményes ármegállapítása.

A távhőszolgáltatásról szóló 2005. évi XVIII. törvény (a továbbiakban: Tszt.) 3. § w) pontja szerint: *„külön kezelt intézmény: egyéb felhasználók közül a központi költségvetési szerv, a központi költségvetési szerv költségvetési intézménye, a helyi önkormányzat, a helyi önkormányzat költségvetési intézménye, valamint a normatív állami támogatásban részesülő, közfeladatot ellátó, nem nyereség- és vagyonszerzési célt szolgáló egyéb intézmény.”*

Mivel a Budapesten lévő külön kezelt intézmények többsége nagy fogyasztási igénnyel rendelkező költségvetési szerv, a Budapesti Távhőszolgáltató Zrt. (a továbbiakban: FŐTÁV Zrt.) indokoltnak tartja ezen ügyfélcsoport hosszú távú bevonását a távhőszolgáltatásba, amely a városnak is megfelelő környezetkímélő fűtési technológián túl további nagy hőigénnyel bíró ügyfelet vonz és köt le a távhőszolgáltatásba.

A lakossági felhasználónak és a külön kezelt intézménynek nyújtott távhőszolgáltatás díját – mint legmagasabb hatósági árat – és a hatósági ár szerkezetét és alkalmazási feltételeit a miniszter rendeletben állapítja meg. A Tszt. 57/E. § (1)-(2) bekezdése szerint:

*„57. § (1) A hatósági árnál magasabb árat a szerződésben érvényesen kikötni nem lehet. A hatósági árat kell alkalmazni abban az esetben, ha a felek az árban nem állapodtak meg, vagy ha jogszabály megsértésével más árban állapodtak meg.*

*(2) A hatósági ártól lefelé megkülönböztetés-mentesen, előre nyilvánosságra hozott módon lehet eltérni.”*

Mivel a jogszabály lehetőséget teremt a hatósági ártól lefelé történő eltérésre, kidolgoztunk egy szempontrendszert, amely szempontok mentén a külön kezelt intézményeknek kedvezmény biztosítható.

A FŐTÁV Zrt. a Magyar Energetikai és Közmű-szabályozási Hivatalhoz (a továbbiakban: MEKH) megküldött levelében a Hivatal állásfoglalását kérte arra vonatkozóan, hogy a FŐTÁV Zrt. által tervezett gyakorlat megfelel-e a Tszt.-ben meghatározott megkülönböztetés-mentesség követelményének az előkészített szempontrendszer alapján, valamint megfelel-e a nyilvánosságra hozatal követelményének a FŐTÁV Zrt. honlapján történő közzététellel.

**A MEKH álláspontja szerint** (3. számú melléklet) **a díjcsökkentés módszerét a Fővárosi Önkormányzatnak kell rendeletében rögzítenie**, mint a miniszteri rendeletben nem szabályozott díjalkalmazási feltételt, továbbá felhívta a figyelmet arra, hogy a nyilvánosságra hozatal mellett akkor felel meg a törvényesség követelményének, ha a kedvezmény megállapításának eljárási módja, valamint annak tartalma (azaz a díjkedvezmény pontos mértéke) megkülönböztetés-mentesen kerül megállapításra. A Tszt. 6. § (2) bekezdés b) pontja szerint

*„6. § (2) az önkormányzat képviselő-testülete*

*b) rendeletben határozza meg a távhőszolgáltatási csatlakozási díjat, a távhőszolgáltatási csatlakozási díj fizetési feltételeit, valamint a lakossági felhasználónak és a külön kezelt intézménynek nyújtott távhőszolgáltatásra vonatkozó, az 57/D. § (1) bekezdés szerinti miniszteri rendeletben nem szabályozott díjalkalmazási és díjfizetési feltételeket;”*

Mivel a FŐTÁV Zrt. célkitűzése a költségvetési intézmények elérése és bevonása a távhőszolgáltatásba Budapest területén, ezért indokolt a kedvezményrendszer rendeleti úton történő bevezetése, mely lehetőséget teremt a szolgáltatás vonzóvá és kifizethetővé tételére a külön kezelt intézményi szegmensben.

A rendelet-módosítás tervezetét az 1*. sz. melléklet*, az un. kéthasábos szövegű segédanyagot a 2*. sz. melléklet* tartalmazza.

Az egyes fővárosi közgyűlési rendeletek módosításához szükséges hatásvizsgálatot a jogalkotásról szóló 2010. évi CXXX. törvény (Jat.) 17. § (2) bekezdése szerint elvégeztük. (4*. sz. melléklet)* A Jat. 19. § (2) bekezdésében előírtaknak megfelelően megtörtént a lakosság közvetlen tájékoztatása a [www.budapest.hu](http://budapest.hu/) honlapon keresztül annak érdekében, hogy az érintettek tudomást szerezzenek a készülő rendeletek tervezetéről.

A Tszt. 10. § a) pontjának megfelelően az előterjesztés-tervezet előzetes véleményezésre megküldésre került a fogyasztóvédelmi hatóságnak és a felhasználói érdek-képviseleteknek.

**Döntési javaslat:**

*A Fővárosi Közgyűlés úgy dönt, hogy:*

megalkotja a ...../2016. (... . ... .) önkormányzati rendeletét Budapest főváros területén végzett távhőszolgáltatásról szóló 66/2012. (IX. 28.) Főv. Kgy. rendelet módosításáról, az előterjesztés 1. számú melléklete szerint.

***Döntéshozatal módja:*** *a rendeletalkotáshoz minősített szavazattöbbség szükséges.*

Budapest, 2016.

|  |
| --- |
|  |
| dr. Szeneczey Balázs  főpolgármester-helyettes |
| Láttam: |
| Sárádi Kálmánné dr.  főjegyző |

Mellékletek:

1. ...../2016. (... . ... .) önkormányzati rendelet Budapest főváros területén végzett távhőszolgáltatásról szóló 66/2012.(IX.28.) Főv. Kgy. rendelet módosításáról
2. A Budapest főváros területén végzett távhőszolgáltatásról szóló 66/2012. (IX. 28.) Főv. Kgy. rendelet módosításáról szóló rendelet kéthasábos bemutatása
3. MEKH állásfoglalás
4. Hatásvizsgálati lap
5. Vélemények